落花落
作者：王勃
朝代：唐

paragraphs: 落花落，落花紛漠漠。
綠葉青跗映丹萼，與君裴回上金閣。
影拂粧階玳瑁筵，香飄舞館茱萸幙。
落花飛，撩亂入中帷。
落花春正滿，春人歸不歸。
落花度，氛氳遶高樹。
落花春已繁，春人春不顧。
綺閣青臺靜且閑，羅袂紅巾復往還。
盛年不再得，高枝難重攀。
試復旦遊落花裏，暮宿落花間。
與君落花院，臺上起雙鬟。